# ΕΚΘΕΣΗ ΠΕΠΡΑΓΜΕΝΩΝ ΣΧΕΔΙΑΣΜΟΥ ΚΑΙ ΥΛΟΠΟΙΗΣΗΣ ΕΚΠΑΙΔΕΥΤΙΚΟΥ ΠΡΟΓΡΑΜΜΑΤΟΣ ΜΟΥΣΕΙΑΚΗΣ ΕΚΠΑΙΔΕΥΣΗΣ

Στο πλαίσιο σεμιναρίου επιμόρφωσης εκπαιδευτικών σε θέματα μουσειακής εκπαίδευσης με τίτλο ''Εκπαιδευτικοί και/στο Μουσείο: Δημιουργώντας νέες προσεγγίσεις'' σχεδιάστηκε από τους εκπαιδευτικούς **Μακαντάση Ιωάννη** και **Γούκο Αναστάσιο** και υλοποιήθηκε Εκπαιδευτικό Πρόγραμμα Μουσειακής Εκπαίδευσης με θέμα το παιχνίδι των παιδιών της αρχαιότητας όπως αναδεικνύεται μέσα από τον τάφο της Φεραίας κόρης στην αίθουσα 6 του Αθανασάκειου Αρχαιολογικού Μουσείου.

Τίτλος του προγράμματος: «**Τα παιχνίδια της αρχαίας εποχής σήμερα»**

 Το εκπαιδευτικό πρόγραμμα στηρίζεται στη βιωματική μάθηση και την δυνατότητα επικοινωνίας ανάμεσα στο παιδί και το αντικείμενο. Στοχεύουμε στην ανάπτυξη της κριτικής σκέψης, την καλλιέργεια της φαντασίας, της δημιουργικότητας και της αισθητικής απέναντι στην τέχνη και τον πολιτισμό. Αυτό επιτυγχάνεται μέσα από την εξερεύνηση και το παιχνίδι αλλά και την συνεργασία και αλληλεπίδραση με τα άλλα παιδιά.

Ομάδα στόχος ήταν οι μαθητές της Γ1΄ Τάξης του 10ου Δημοτικού Σχολείου Βόλου. Το τμήμα είχε 18 μαθητές, 5 κορίτσια και 13 αγόρια. Από τους μαθητές 1 κορίτσι και 3 αγόρια ανήκουν στη φυλή των Ρομά. Υλοποιήθηκε κυρίως στην τάξη αλλά και με επίσκεψη στο Αθανασάκειο Αρχαιολογικό Μουσείο Βόλου την Τετάρτη 10 Μαΐου 2017.

**Καθορισμός στόχων**

 **Γνωστικοί –ψυχοκινητικοί – συναισθηματικοί**

* Να μάθουν να ακολουθούν κανόνες σωστής συμπεριφοράς μέσα στο μουσείο και κατ’ επέκταση σε πολιτισμικούς χώρους γενικότερα
* Εξοικείωση με το χώρο του Μουσείου και αναγνώριση της προσφοράς του στον πολιτισμό
* Να προβληματιστούν οι μαθητές σχετικά με το νόημα του παιχνιδιού
* Να είναι σε θέση οι μαθητές να εντοπίζουν ομοιότητες και διαφορές στα παιχνίδια του χθες και του σήμερα
* Να γνωρίσουν την κεραμική τέχνη που είχε αναπτυχθεί στην περιοχή της Μαγνησίας
* Να κατανοήσουν οι μαθητές τον τρόπο δημιουργίας και ανάπτυξης των προϊστορικών οικισμών μέσω δημιουργίας μοντέλων κατοικιών
* Να έρθουν σε επαφή οι μαθητές με κάποια παιχνίδια της αρχαιότητας και τα χαρακτηριστικά τους
* Να κατανοήσουν την αναγκαιότητα στη δημιουργία της επαγγελματικής εξειδίκευσης μέσα από την κατασκευή παιχνιδιών
* Να μάθουν οι μαθητές τις ρίζες και την εξέλιξη των διάφορων παιχνιδιών
* Να δραστηριοποιηθούν παίζοντας με κάποια από τα παιχνίδια σε ομάδες ακολουθώντας τους κανόνες
* Να αναπτύξουν τη δημιουργικότητά τους και τη φαντασία τους μέσα από τις χειροτεχνίες τους
* Να βιώσουν τη χαρά της συμμετοχής στην ομάδα αλλά και των αντίστοιχων υποχρεώσεων που συνεπάγονται
* Να αναπτύξουν συνείδηση για την αναγκαιότητα της προστασίας της πολιτιστικής μας κληρονομιάς

**Στάδια – Φάσεις της υλοποίησης του εκπαιδευτικού προγράμματος**

**Α΄ Φάση . Πριν από την επίσκεψη**
Πρώτα από όλα είχαμε γνωρίσει το χώρο που είχαμε σχεδιάσει να επισκεφθούμε.

 Με αυτό τον τρόπο γίνεται μια πρώτη γνωριμία με το χώρο του Μουσείου και οργανώνουμε, στη συνέχεια, καλύτερα το πρόγραμμα μας.

 Η επίσκεψη απαιτεί ένα σχέδιο δράσης από τον εκπαιδευτικό σε συνεργασία με την ομάδα των παιδιών για το τι μπορούν να κάνουν σε ένα χώρο όπως ένα μουσείο. Στο μουσείο υπάρχουν κάποιοι κανόνες που πρέπει να γνωρίζουμε ώστε να αξιολογήσουμε τι είναι εφικτό να πραγματοποιηθεί στο χώρο και τι δεν μπορούμε να κάνουμε σε ένα μουσείο. Δημιουργήθηκε ένα κοινωνικό συμβόλαιο για τους κανόνες καλής συμπεριφοράς μέσα σε ένα μουσείο.

Είχαμε δανειστεί από το Μουσείο τη Μουσειοσκευή του Ιδρύματος Ν. Π. Γουλανδρή «Το παιχνίδι στην Αρχαία Ελλάδα» που αναφέρεται σε αντίγραφα αρχαίων παιχνιδιών του Μουσείου Κυκλαδικής Τέχνης και είχε προηγηθεί γνωριμία μαζί τους.

Η φάση αυτή του προγράμματος που σχεδιάσαμε συνδέεται με το γνωστικό αντικείμενο της Μελέτης Περιβάλλοντος της Γ΄ Δημοτικού στο Κεφάλαιο 7, " ***Ο Πολιτισμός μας".*** Συνδέεται επίσης με το γνωστικό αντικείμενο της Ιστορίας της Γ΄ Δημοτικού στο δεύτερο μέρος που αναφέρεται στην Παλαιολιθική και τη Νεολιθική εποχή.

Συνδυάστηκε δε με τη Φιλαναγνωσία μέσω της ανάγνωσης του βιβλίου «Η επανάσταση των παλιών παιχνιδιών» του Χρήστου Μπουλώτη.

Διάρκεια υλοποίησης : 4 διδακτικές ώρες

**Β΄ Φάση.** **Κατά την διάρκεια της επίσκεψης:**

**Οι μαθητές/τριες εισήλθαν στο χώρο του Μουσείου και κατευθύνθηκαν στην αίθουσα 6.**

Μπροστά από το έκθεμα με τη μέθοδο της μαιευτικής υποβάλαμε ερωτήσεις στα παιδιά και επιχείρησαν να παρατηρήσουν και να δώσουν τη δική τους ερμηνεία και τις εντυπώσεις τους.

 Τα παιδιά περιέγραψαν στοιχεία που τους έκαναν εντύπωση. Κατόπιν συμπλήρωσαν τα φύλλα εργασίας που είχε ετοιμάσει και τους είχε μοιράσει η εκπαιδευτικός. Στη συνέχεια κατευθύνθηκαν στον αύλειο χώρο του Μουσείου όπου έπαιξαν με σύγχρονα παιχνίδια που είναι ίδια με εκείνα της αρχαιότητας.

Διάρκεια υλοποίησης: 2 ώρα

**Γ΄ Φάση. Μετά την επίσκεψη στο Μουσείο.**

**Διάρκεια υλοποίησης: 4 διδακτικές ώρες.**

Μετά την επίσκεψη στο Μουσείο δημιουργήθηκε μια έκθεση στην τάξη με τις ζωγραφιές των παιδιών. Επαναλάβαμε τα παιχνίδια που παίξαμε στο μουσείο. Οι μαθητές έγραψαν κείμενα για την αξία της πολιτιστικής μας κληρονομιάς. Φτιάξαμε αντίγραφα των παιχνιδιών από πηλό αλλά και χαρτόνι. Σκάψαμε στον κήπο του σχολείου να κρύψουμε πήλινα παιχνίδια και κατόπιν κλήθηκαν οι μαθητές να γίνουν μικροί αρχαιολόγοι και να τα βρουν κάνοντας τη δική τους αρχαιολογική ανασκαφή.

Δραματοποίησαν επαγγέλματα όπως του κατασκευαστή παιχνιδιών και του εμπόρου παιχνιδιών.

Οι μαθητές ζήτησαν στη σχολική γιορτή της λήξης του σχολικού έτους να συμπεριληφθούν παιχνίδια από το χθες και το σήμερα.

Σίγουρα μια επίσκεψη σε ένα Μουσείο για τα παιδιά αποτελεί μια πρωτόγνωρη εμπειρία. Αν αυτή συνδυαστεί με υλοποίηση και εκπαιδευτικού προγράμματος θα είναι μια εμπειρία έντονη που θα θυμάται από την παιδική του ηλικία και ίσως να καθορίσει και τη στάση του ως ενήλικα, απέναντι στην πολιτιστική μας κληρονομιά.

**Αξιολόγηση του προγράμματος.**

Η αξιολόγηση είχε τρία στάδια: την αρχική, την ενδιάμεση διαμορφωτική και την τελική.

Αρχική αξιολόγηση

Αξιολογήθηκαν τα υλικά, τα μέσα, ο χρόνος και ο τόπος υλοποίησης του εκπαιδευτικού σεναρίου.

Ενδιάμεση αξιολόγηση ( Διαμορφωτική)

Αξιολογήθηκε η μέχρι τότε πορεία του εκπαιδευτικού προγράμματος και άλλαξαν κάποια στοιχεία του. Αγοράστηκαν εποπτικά υλικά, σύγχρονα παιχνίδια όμοια με εκείνα τα αρχαία, για την εφαρμογή του προγράμματος στην αυλή του Μουσείου. Το μέγεθος και η θέση του εκθέματος δεν επέτρεψαν την παρατήρηση ταυτόχρονα από όλους τους μαθητές και άλλαξε το διδακτικό σχήμα σε ομάδες των τεσσάρων μαθητών. Στην ομαλή έκβαση βοήθησε και το γεγονός ότι ενασχολήθηκαν με το πρόγραμμα ταυτόχρονα δύο εκπαιδευτικοί.

Τελική αξιολόγηση

Αξιολογήθηκε ως προς την επιτυχία η υλοποίηση του εκπαιδευτικού προγράμματος. Δεν παρουσιάστηκαν ιδιαίτερες δυσκολίες κατά την εφαρμογή του. Οι μαθητές φάνηκαν ενθουσιασμένοι για τη νέα γνώση την οποία κατέκτησαν επιδεικνύοντάς την και σε άλλους. Βλέπουν πλέον με άλλη οπτική τα αρχαία παιχνίδια και παρατηρείται ότι συνεχίζουν να παίζουν με αυτά στην αυλή του σχολείου. Όλοι οι μαθητές έδειξαν ιδιαίτερο ενδιαφέρον για τις παιγνιώδεις δραστηριότητες χωρίς να αποκλείουν κανέναν από αυτές. Συμμετείχαν το ίδιο ενεργά Ρομά και μη Ρομά μαθητές. Οι μαθητές κατέληξαν ότι το Μουσείο είναι ένας χώρος Ιστορίας πολύτιμος για μας αλλά και για τις γενιές των παιδιών που θα έρθουν.